Leson 9
Hao Nao Iumi Savve Redi Gud for Olketa Meeting?
Sapos iu studyim Bible distaem witim wanfala Jehovah’s Witness, maet iu readim firstaem information wea iutufala bae studyim bifor hem kam for study witim iu. Sapos iu duim sem samting bifor iu go long wanfala meeting, datwan bae helpem iu for kasem plande gud samting from datfala meeting. Bae iu kasem gud samting sapos iu mekem datwan hem wei bilong iu.
Disaedem wea for study and wanem taem for study. Wanem taem nao iu savve study gud and no eni samting disturbim iu? Waswe, early morning nao hem gudfala taem, or maet long evening bihaen olketa pikinini sleep? Nomata sapos iu no savve study for longfala taem, disaedem hao long nao iu savve study, and trae for no letem eni samting disturbim study bilong iu. Faendem wanfala kwaet ples, and offem olketa samting wea savve disturbim iu, olsem mobile, radio, or TV. Sapos iu prea bifor iu study, datwan bae helpem iu for no tingim olketa nara samting, bat tingim nomoa samting wea iu bae studyim insaed Bible.—Philippi 4:6, 7.
Andalaenem information, and redyim koment. First samting for duim hem for trae garem lelebet idea abaotem wanem iu bae studyim. Ting raonem title bilong article or chapter, and wei wea olketa subheding join witim theme. Lukluk long olketa piksa and ting raonem olketa review kwestin wea mekhae long olketa main point. Then readim each paragraf and trae for faendem ansa for kwestin wea olketa putim for datfala paragraf. Iusim Bible for readim olketa scripture insaed paragraf and ting raonem hao olketa scripture hia sapotim information insaed paragraf. (Acts 17:11) Bihaen iu faendem ansa, andalaenem or haelaetim tu-thri word or toktok long paragraf wea bae helpem iu for rememberim datfala ansa. Then long meeting, iu savve apim hand bilong iu sapos iu laekem and talem wanfala short koment abaotem datwan.
Wei for studyim olketa difren subject wea kamap long olketa meeting evri week bae helpem iu for lanem staka moa samting abaotem Bible.—Matthew 13:51, 52.
Wanem kaen schedule nao bae helpem iu prepare for olketa meeting?
Wanem nao iu savve duim for helpem iu givim koment long meeting?
hat_Latn nno_Latn tpi_Latn tpi_Latn tpi_Latn eng_Latn eng_Latn tpi_Latn